b'\n_START_ARTICLE_\nVelika nagrada Tripolija 1937\n_START_SECTION_\nPred dirko\n_START_PARAGRAPH_\nPrve pomembnej\xc5\xa1e dirke sezone so se zaradi visokih \xc5\xa1tartnih in nagrad zaradi loterije udele\xc5\xbeila vsa pomembnej\xc5\xa1a mo\xc5\xa1tva in dirka\xc4\x8di. Auto Union je nastopal s petimi dirkalniki, kolikor je tudi najve\xc4\x8dje dovoljeno \xc5\xa1tevilo za eno mo\xc5\xa1tvo, Mercedes-Benz pa je pripeljal \xc5\xa1tiri nove dirkalnike Mercedes-Benz W125. Najhitrej\xc5\xa1i je bil na treningih Hans Stuck s \xc4\x8dasom 3:19,0 in je osvojil najbolj\xc5\xa1i \xc5\xa1tartni polo\xc5\xbeaj, hitra sta bila tudi Bernd Rosemeyer in Rudolf Caracciola. Tazio Nuvolari je odpeljal \xc4\x8das 3:33 z dirkalnikom 12C-36, ki je deloval le na enajst cilindrov od dvanajstih, kljub temu pa je bil deset sekund hitrej\xc5\xa1i od ostalih Ferrarijevih dirka\xc4\x8dev. Richard Seaman, ki je debitiral v mo\xc5\xa1tvi Mercedes-Benza, je dirkal prvi\xc4\x8d po nesre\xc4\x8di na testiranju na dirkali\xc5\xa1\xc4\x8du Autodromo Nazionale Monza v lanski sezoni.\n_START_SECTION_\nDirka\n_START_PARAGRAPH_\n\xc5\xa0tart dirke je bil ob treh popoldne po lokalnem \xc4\x8dasu s \xc5\xa1tartnim semaforjem. Povedel je Caracciola, sledili so mu Rosemeyer, Stuck, Manfred von Brauchitsch, Luigi Fagioli in Hermann Lang. Slednji je v drugem krogu prehitel Fagiolija za peto mesto, Nuvolari pa je imel \xc5\xbee v tretjem krogu te\xc5\xbeave z motorjem, dokon\xc4\x8dno je odstopil v \xc5\xa1estem krogu. Vodstvo je prevzel Stuck, toda \xc5\xbee kmalu je moral zaradi predrte pnevmatike v bokse in nov vodilni je postal Rosemeyer. Mercedes je na\xc4\x8drtoval dva postanka v boksih, morda le enega, \xc4\x8de bi bilo mo\xc5\xbeno, zato so naro\xc4\x8dili dirka\xc4\x8dem naj pazijo na obrabo pnevmatik, med tem ko so pri Auto Unionu naro\xc4\x8dili dirka\xc4\x8dem naj dirkajo na polno. Tako je bil Rosemeyer \xc5\xbee v petem krogu v boksih za menjavo pnevmatik. Tako je vodstvo ponovno prevzel Caracciola, Fagioli, ki je prehitel Langa nazaj, je bil drugi in je napadal vodilnega, toda tudi on je moral na postanek v bokse zaradi uni\xc4\x8denega profila na eni od zadnjih pnevmatik. Nato je vodstvo prevzel von Brauchitsch, ki pa je po le enem krogu zopet zaostal. V \xc5\xa1tirinajstem krogu je Caracciola, kot prvi Mercedesov dirka\xc4\x8d, opravil postanek v boksih, vodstvo je prevzel Lang. Toda dr\xc5\xbeal ga je le za kratko, kajti ob var\xc4\x8devanju s pnevmatikami, so ga \xc5\xbee v naslednjem krogu prehiteli Rosemeyer, von Brauchitsch in Fagioli, ki so se borili med seboj in dirkali na polno._NEWLINE_Caracciola je zaradi te\xc5\xbeav z motorjem izgubil stik z vodilnimi. \xc5\xa0tiri kroge pozneje so vodilni trije morali na postanek v bokse zaradi obrabljenih pnevmatik in vodstvo je ponovno prevzel Lang. Seaman je dr\xc5\xbeal drugo mesto do drugega postanka, ko je eden od mehanikov zavaroval motor pred peskom s \xc4\x8dasopisom, ki pa ga je ob koncu postanka pozabil odmakniti. Zaradi tega je tudi Seaman izgubil stik z vodilnimi. Caracciola in Fagioli sta se borila za peto mesto, Caracciola ni nikakor spustil mimo Fagiolija. Ob Rosemeyerjevim zadnjim postankom je Auto Unionu zmanjkalo goriva, zato je postanek trajal 1:45. Napako pa je napravil tudi Mercedesov \xc4\x8dasomerilec, ki je mislil, da je Rosemeyer izgubil dva kroga, v resnici pa je zaostajal le za krog. \xc5\xbde kmalu je prehitel Langa in tako pri\xc5\xa1el v isti krog z njim ter ga za\xc4\x8del loviti, Lang pa je po navodilih iz boksov dirkal po\xc4\x8dasneje in hranil material. Vseeno pa je Lang uspel ob koncu dirke ohraniti prednost desetih sekund in zmagal. Za Langom so bili uvr\xc5\xa1\xc4\x8deni \xc5\xa1tirje dirka\xc4\x8di Auto Uniona, za Rosemeyerjem \xc5\xa1e Ernst von Delius, Stuck in Fagioli, nato pa Caracciola, Seaman in Hasse za popolno prevlado nem\xc5\xa1kih dirkalnikov.\n_START_SECTION_\nPo dirki\n_START_PARAGRAPH_\nAuto Unionovi mehaniki so med dirko zamenjali kar petintrideset pnevmatik, samo Stuck je opravil kar sedem postankov boksih. To je bila prva pomembnej\xc5\xa1a zmaga za Lang, pa tudi prva za nov Mercedesov dirkalnik W125 na njegovi prvi dirki. Po dirki je besen Fagioli, ki mu je \xc5\xa1ele nekaj krogov pred koncem dirke uspelo prehiteti Caracciolo, oddrvel proti Mercedesovim boksom in proti Caraccioli zalu\xc4\x8daj kladivo za menjavo pnevmatik, ki je njegovo glavo zgre\xc5\xa1ilo le za malo. Mercedesovi mehaniki so morali Fagiolija odvle\xc4\x8di iz boksov.'